Κανονισμός (ΕΚ) αριθ. 2722/2000 της Επιτροπής

της 13ης Δεκεμβρίου 2000

περί καθορισμού των όρων υπό τους οποίους το χρηματοδοτικό μέσο προσανατολισμού της αλιείας (ΧΜΠΑ) μπορεί να συμβάλει στην εξάλειψη των κινδύνων προσβολής από παθήσεις στον τομέα της υδατοκαλλιέργειας

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 2792/1999 του Συμβουλίου, της 17ης Δεκεμβρίου 1999, για καθορισμό των λεπτομερών κανόνων και ρυθμίσεων σχετικά με την κοινοτική διαρθρωτική βοήθεια στον τομέα της αλιείας(1), και ιδίως το άρθρο 15 παράγραφος 4,

Εκτιμώντας τα ακόλουθα:

(1) Στον κανονισμό (ΕΚ) αριθ. 2792/1999 προβλέπεται ρητώς, στο άρθρο 15 παράγραφος 3 στοιχείο ζ), η δυνατότητα παροχής κοινοτικής ενίσχυσης, στο πλαίσιο του χρηματοδοτικού μέσου προσανατολισμού της αλιείας (ΧΜΠΑ), για την εξάλειψη των παθολογικών κινδύνων στον τομέα της υδατοκαλλιέργειας. Η διάταξη αυτή επιτρέπει την ενδεχόμενη χρηματοδότηση της αποζημίωσης των παραγωγών σε περίπτωση καταστροφής των εκτρεφόμενων σε μονάδες υδατοκαλλιέργειας ζώων.

(2) Η απόφαση 90/424/ΕΟΚ του Συμβουλίου, της 26ης Ιουνίου 1990, σχετικά με ορισμένες δαπάνες στον κτηνιατρικό τομέα(2), όπως τροποποιήθηκε τελευταία από τον κανονισμό (ΕΚ) αριθ. 1258/1999(3), ορίζει στο άρθρο 24 τις λεπτομέρειες χρηματοδοτικής συμμετοχής της Κοινότητας σε προγράμματα εκρίζωσης και επιτήρησης νόσων που προσβάλλουν τα ζώα. Οι εν λόγω λεπτομέρειες προβλέπουν ιδίως ότι η ασθένεια πρέπει να απαριθμείται στο παράρτημα της απόφασης, ότι το πρόγραμμα σφαγής των ζώων (που περιλαμβάνει ενδεχομένως αποζημίωση των παραγωγών) πρέπει να έχει εγκριθεί από την Επιτροπή και ότι οι δαπάνες, (συμπεριλαμβανομένης, κατά περίπτωση, της αποζημίωσης των παραγωγών), μπορούν να αποτελέσουν αντικείμενο χρηματοδοτικής συμμετοχής της Κοινότητας.

(3) Εξαιρουμένων των εκστρατειών εμβολιασμού των εκτρεφόμενων σε μονάδες υδατοκαλλιέργειας ζώων, είναι σκόπιμο η προσφυγή στο άρθρο 15 παράγραφος 3 στοιχείο ζ) του κανονισμού (ΕΚ) αριθ. 2792/1999 να αποφευχθεί να οδηγήσει στη θέσπιση διαδικασίας και όρων διαφορετικών από εκείνους που καθορίζονται με το άρθρο 24 της απόφασης 90/424/ΕΟΚ.

(4) Στο μέτρο που οι δημοσιονομικές διατάξεις του εν λόγω άρθρου 24 δεν συμβιβάζονται με εκείνες που ορίζει ο κανονισμός (ΕΚ) αριθ. 1260/1999 του Συμβουλίου, της 21ης Ιουνίου 1999, περί γενικών διατάξεων για τα διαρθρωτικά Ταμεία(4), ενδείκνυται να διευκρινιστεί ότι για το ΧΜΠΑ οι δεύτερες εξακολουθούν να εφαρμόζονται.

(5) Πρέπει να απαγορεύεται η σώρευση κοινοτικών ενισχύσεων που προορίζονται για το ίδιο σχέδιο εξάλειψης νόσου που προσβάλλει ζώα εκτρεφόμενα σε μονάδες υδατοκαλλιέργειας.

(6) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρησης του τομέα αλιείας και υδατοκαλλιέργειας,

ΕΞΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Όποτε, για σκοπούς εξάλειψης νόσου που προσβάλλει ζώα εκτρεφόμενα σε μονάδες υδατοκαλλιέργειας, η αρμόδια αρχή ενός κράτους μέλους διαβλέπει χρηματοδοτική συμμετοχή της Κοινότητας στο πλαίσιο του ΧΜΠΑ, κατ' εφαρμογή των διατάξεων του άρθρου 15 παράγραφος 3 στοιχείο ζ) του κανονισμού (ΕΚ) αριθ. 2792/1999, εφαρμόζονται οι σχετικές διατάξεις του άρθρου 24 της απόφασης 90/424/ΕΟΚ.

2. Η πρώτη παράγραφος δεν εφαρμόζεται στις εκστρατείες εμβολιασμού των εκτρεφόμενων σε μονάδες υδατοκαλλιέργειας ζώων.

3. Παραμένουν σε ισχύ οι δημοσιονομικές διατάξεις για τα Διαρθρωτικά Ταμεία, όπως ορίζονται στον τίτλο ΙΙΙ του κανονισμού (ΕΚ) αριθ. 1260/1999.

4. Σε βοήθεια του ΧΜΠΑ σε ένα σχέδιο εξάλειψης νόσου δεν μπορεί να γίνει σώρευση με άλλη κοινοτική βοήθεια.

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιανουαρίου 2000.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 13 Δεκεμβρίου 2000.

Για την Επιτροπή

Franz Fischler

Μέλος της Επιτροπής

(1) ΕΕ L 337 της 17.12.1999, σ. 10.

(2) ΕΕ L 224 της 18.8.1990, σ. 19.

(3) ΕΕ L 160 της 26.6.1999, σ. 103.

(4) ΕΕ L 161 της 26.6.1999, σ. 1.